भरत राणा ने खाना लगा दिया था। मोटे तने के ऊंचे टुकड़ों की मेजें और उससे कम ऊंचे टुकड़ों की कुर्सियां। थाली, कटोरी, गिलास पीतल के, खाना रखने के डोंगे घड़े जैसी मिट्टी के। चम्मच, पलटा लकड़ी के और तांबे का वाटर फिल्टर। ठंड में कंपकंपाते बातें करते हुए खाना खाया। बाहर आए तो झोपड़ी के पीछे उत्तर के आकाश में अंग्रेजी के ‘डब्लू’ आकार का कैसियोपिया यानी शर्मिष्ठा तारामंडल दिखाई दे गया। मैंने कहा, “मनीष जी, आइए आपको ध्रुवतारा दिखाता हूं। ‘डब्लू’ के बीच के तारे से उत्तर की ओर काल्पनिक लकीर खींचिए। और, लीजिए धुर उत्तर में वह रहा ध्रुवतारा।” मनीष के साथ ही श्रीमती जी और बच्चों ने भी ध्रुवतारा देखा। हालांकि, मैं और लक्ष्मी तो अपने विवाह के अवसर पर सेंतालिस वर्ष पहले भी उसे देख चुके थे।